

 LĒMUMS

Ādažos, Ādažu novadā

2024. gada 29. augustā **Nr.** **336**

**Par nekustamā īpašuma nodokļa atvieglojumiem**

Ādažu novada pašvaldības dome izskatīja SIA "4invest" (reģ. Nr. 40103887584, adrese: Citadeles iela 1A, Rīga, LV-1010) un SIA"JS Property" (reģ. Nr. 40103766473, adrese: Upeslejas, Skolas iela 2 - 14, Stopiņu pag., Ropažu nov., LV-2118 (turpmāk – Iesniedzējs Nr.1)) 2024. gada 30. jūlija iesniegumu (reģ. pašvaldībā 30.07.2024. ar Nr. ĀNP/1-11-1/24/38935) un Biedrības “Saules pļavas” (reģ. Nr. 40008313364, adrese: Ūbeļu iela 3-1, Ādaži, Ādažu novads, LV-2164 (turpmāk – Iesniedzējs Nr.2)) 2024. gada 30. jūlija iesniegumu (reģ. pašvaldībā 30.07.2024. ar Nr. ĀNP/1-11-1/24/3894) ar lūgumu atzīt par publisku labumu un pieņemt lēmumu par nekustamā īpašuma nodokļu atvieglojumu piešķiršanu saistībā ar plānotā pašvaldības īpašuma “Cīruļu iela” seguma atjaunošanu, ko Iesniedzējs Nr. 1 un Iesniedzējs Nr. 2 (abi kopā saukti “Iesniedzēji”) plāno finansēt par saviem līdzekļiem pēc vienošanās noslēgšanas ar domi. Darbus plānots veikt divos posmos:

1. pirmais posms: no Vecštāles ceļa līdz Cīruļu ielai 44, Kadaga (280 m), būvdarbu kopējās izmaksas 19819,80 *euro,* un to plāno apmaksāt Iesniedzējs Nr.1 (SIA “4invest” 12000 *euro* apmērā) un (SIA “JS property” 7819,80 *euro* apmērā);
2. otrais posms: (ceļa turpinājums) no Cīruļu 44, Kadaga līdz aptuveni Cīruļu 12, Kadaga (360 m), kuru būvdarbu izmaksas ir 25482,60 *euro* un šos izdevumus apmaksās Iesniedzējs Nr.2, kurā ir apvienojušies ciemata “Saules pļavas” iedzīvotāji, ēku un apbūves zemes gabalu īpašnieki, kuru īpašumi atrodas Kadagā - Cīruļu ielā, Apogu ielā un Dzilnu ielā. Lai piekļūtu saviem īpašumiem, iedzīvotāji izmanto Cīruļu ielu, un kopīgiem spēkiem tiks atjaunots Cīruļu ielas segums 640 m garā posmā. Iesniedzējs Nr.2 iesniegumā norāda, ka ciemata iedzīvotāji ir izsnieguši pilnvaru Iesniedzējam Nr.2, lai tas varētu slēgt vienošanos ar pašvaldību iedzīvotāju vārdā.

Iesniegumiem pievienotas divas SIA “Valkas ceļi” tāmes – par pirmā posma izmaksām 19819,80 *euro,* un par otrā posma izmaksām 25482,60 *euro*, t.i., kopā par 45302,40*euro*.

Iesniedzēji norāda, ka ciemata tiešā tuvumā SIA “Valkas ceļi” šobrīd veic Vecštāles ceļa rekonstrukciju, tāpēc tāmju piedāvājums ir ekonomiski izdevīgs.

Izvērtējot ar lietu saistītos faktiskos apstākļus, dome konstatē:

1. Iesniedzēji paredz par privātiem līdzekļiem veikt Cīruļu ielas ceļa seguma virsmas dubulto apstrādi ar bitumu, posmā no Vecštāles ceļa līdz Cīruļu ielai 12, kopā 680 m garumā, padarot ceļu noturīgāku pret bojājumiem, ilgmūžīgāku, drošāku un vieglāk apsaimniekojamu, tai skaitā veikt:
	1. grāvju ievalku atjaunošanu;
	2. ceļa dubultās virsmas apstrādi ar bitumu 8/11 & 5/8;
	3. nesaistītu minerālmateriālu seguma atjaunošanu 8 cm biezumā.
2. Saskaņā ar Rīgas rajona tiesas Ādažu pagasta zemesgrāmatu nodalījuma Nr. 371, Cīruļu iela, Kadaga, Ādažu pagasts, Ādažu novads, ar kadastra Nr. 80440050005, ir Ādažu novada pašvaldības īpašums.
3. Ādažu novada pašvaldības 2021. gada 24. novembra saistošo noteikumu Nr. 37/2021 “Par nekustamā īpašuma nodokļa atvieglojumu piešķiršanu Ādažu novadā” (turpmāk – Noteikumi) 32.5. apakšpunktā noteikts, ka nodokļu maksātājiem, kas par saviem līdzekļiem izbūvējuši maģistrālās koplietošanas inženierbūves publiskai lietošanai (t.sk. ceļus), kas netiek izmantoti komerciālos nolūkos, piešķir nekustamā īpašuma nodokļa (NĪN) atvieglojumu 90 % apmērā no par visiem nodokļa maksātājam piederošiem īpašumiem Ādažu novadā. Pirms objekta izbūves persona un pašvaldība noslēdz attiecīgu vienošanos. Atvieglojumu piešķir pēc objekta nodošanas ekspluatācijā, ja tā nepieciešama saskaņā ar normatīvajiem aktiem. Atvieglojuma apmērs nedrīkst pārsniegt 90 % no summas, ko persona ieguldījusi objekta būvniecībā. Ja atvieglojums attiecīgajā kalendāra gadā ir mazāks, nekā ieguldījums objektā, tad atvieglojumu piemēro līdz 10. kalendāra gadam.
4. Saskaņā ar pašvaldības aģentūras “Carnikavas komunālserviss“ (turpmāk – Aģentūra) ielu un ceļu uzturēšana nodaļas vadītāja M. Leitāna atzinumu, iesniegtās tāmes par Cīruļa ielas seguma uzlabošanu ir atbilstošas tirgus situācijai, kā arī nav pretenziju par piedāvāto izbūves tehnoloģiju. Pašvaldība šādu seguma izbūves tehnoloģiju ir pielietojusi vairākās savās ielās un ceļos.

Tehniskā projekta dokumentācijas nepieciešamības jautājums seguma izbūvei atbilstoši piedāvātajai tehnoloģijai tika izskatīts pašvaldības Tehniskajā komisijā 12.08.2024., klātesot Ādažu novada būvvaldes un Aģentūras speciālistiem. Komisija nolēma atbalstīt Cīruļu ielas dubultās virsmas apstrādes izbūves projektu un to virzīt uz Finanšu komitejas 21.08.2024. sēdi (sēdes protokols Nr. 23).

Ņemot vērā, ka Cīruļu iela uzskatāma par koplietošanas ielu, kas tiks uzlabota sabiedrības vajadzībām, un pamatojoties uz likuma „Par nekustamā īpašuma nodokli” 5. panta trešo daļu, Noteikumu 32.5. apakšpunktu, kā arī Finanšu komitejas 21.08.2024. atzinumu, Ādažu novada pašvaldības dome

**NOLEMJ:**

1. Piekrist, ka Cīruļu ielā veicamie ceļa uzlabojumi – dubultās virsmas apstrāde, būs izmantojami sabiedrības vajadzībām, kā rezultātā īpašniekiem, kuri ar savu finansējumu veiks ceļa seguma atjaunošanas izdevumu apmaksu, būs tiesības saņemt nekustamā īpašuma nodokļa atvieglojumu saskaņā ar Noteikumu 32.5. apakšpunktu, ja būs iestājušies šādi apstākļi:
	1. Iesniedzēji būs noslēguši un izpildījuši vienošanās ar pašvaldību;
	2. būs iestājušies visi Noteikumu priekšnoteikumi NĪN atvieglojumu saņemšanai.
2. Lēmumu par NĪN atvieglojumu piemērošanu par īpašniekiem piederošajiem nekustamajiem īpašumiem pieņems dome pēc 1. punkta nosacījuma izpildes.
3. Centrālās pārvaldes Juridiskajai un iepirkumu nodaļai viena mēneša laikā no šī lēmuma pieņemšanas sagatavot 1.1. apakšpunktā noteiktās vienošanās projektu ar Iesniedzēju Nr.1 par kopējo summu 19819,80 *euro,* un ar Iesniedzēju Nr.2 par kopējo summu 25482,60 *euro*.
4. Pašvaldības izpilddirektoram noslēgt 1.1. apakšpunktā noteiktās vienošanās un organizēt lēmuma izpildes kontroli.
5. Lēmumu var pārsūdzēt Administratīvajā rajona tiesā (Baldones iela 1A, Rīga) viena mēneša laikā no tā spēkā stāšanās dienas.

Pielikumā: 1. Ceļa shēmas, uz 2 lp.

2. Būvdarbu izmaksu tāmes, uz 2 lp.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU